**ИЗЛОЖБА „ВИКИ ВОЛИ ЗЕМЉУ“ У ПОЖЕГИ**

(ГРАДУ АУТОРА ПОБЕДНИЧКЕ ФОТОГРАФИЈЕ)

*Београд, 10. октобар 2016* - **Најлепше фотографије природе Србије са великог наградног фото-конкурса „Вики воли Земљу”, биће представљене на канвас платнима становницима Пожеге и другим посетиоцима. Изложба ће свечано бити отворена 12. октобра у Клубу младих Културног центра Пожега и трајаће до 12. новембра. Отварање је заказано за 18 сати.**

Током маја месеца Србија је била део великог међународног такмичења „[Вики воли Земљу](http://wle.wikimedia.rs)” *(*[*Wiki Loves Earth*](http://wikilovesearth.org/)*)*. У више од 20 земаља прикупљале су се фотографије заштићених природних добара, под слободном лиценцом, на којима се заснивају сви пројекти Задужбине Викимедија, попут пројекта Википедије – највеће онлајн енциклопедије.

У нашој земљи овај конкурс је одржан трећи пут за редом, у сарадњи са Заводом за заштиту природе Србије, Туристичком организацијом Србије и подршком бројних медија. Половином јуна, у Туристичкој организацији Србије, проглашени су победници такмичења, а 20 најбољих радова било је изложено у Београду до 29. јуна. Следила је изложба на интернационалном џез фестивалу Нишвил у августу месецу.

Сада вас позивамо да погледате фотографије нестварне природе Србије у граду одакле долази аутор фотографије која је освојила прво место у овом такмичењу у Србији – у Пожеги. Уметнички фотограф Владимир Мијаиловић два пута за редом је освајао друго место, док је 2016. заслужно освојио прву награду. Његова фотографија је 2014. године освојила 26. место на светском такмичењу.

**Свечано отварање изложбе заказано је за среду, 12. октобар у 18 сати у Клубу младих Културног центра Пожега.** Посетиоцима ће се обратити победник овог фото-конкурса Владимир Мијаиловић, директор Културног центра Пожега г. Срђан Стевановић и Ивана Гусларевић, представница Викимедије Србије.

Молимо Вас да медијски подржите овај догађај.

*Додатне информације:*

Викимедија Србије је невладино, нестраначко и непрофитно удружење, чији су циљеви промоција и подржавање стварања, сакупљања и умножавања слободног садржаја на српском језику искључиво на непрофитан начин, као и идеје да сви људи имају једнак приступ знању и образовању.

Удружење је регистровано у Србији и делује као једини званични огранак Викимедије у Србији. Задужбина Викимедија је међународна непрофитна организација која координира активностима независних националних огранака са којима дели исте циљеве и одржава Википедију и друге вишејезичке вики пројекте: Викивести, Викиречник, Викикњиге, Викизворник, Викицитат, Викиверзитет и Викимедијину оставу.

Викимедија Србије тренутно реализује више пројеката и активности:

* [Програм сарадње са институцијама културе *(ГЛАМ)*](https://rs.wikimedia.org/wiki/%D0%9F%D1%80%D0%BE%D1%98%D0%B5%D0%BA%D0%B0%D1%82:%D0%93%D0%9B%D0%90%D0%9C) – Сарадња са установама културе у побољшању представљања културно-историјског наслеђа Србије на Википедији и другим Вики пројектима
* [Програм стажирања *(Википедијанац стажиста)*](https://rs.wikimedia.org/wiki/%D0%9F%D1%80%D0%BE%D1%98%D0%B5%D0%BA%D0%B0%D1%82:%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0%D0%BD%D0%B0%D1%86_%D1%81%D1%82%D0%B0%D0%B6%D0%B8%D1%81%D1%82%D0%B0) – У Музеју у Смедереву изабрани уредник Википедије ангажован је на дигитализацији ретких дела, фотографисању колекција, писању и допуни чланака на Википедији и постављању материјала на Викимедијину оставу и Викиизворник
* [Образовни програм](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0:%D0%A1%D0%B5%D0%BC%D0%B8%D0%BD%D0%B0%D1%80%D1%81%D0%BA%D0%B8_%D1%80%D0%B0%D0%B4%D0%BE%D0%B2%D0%B8) – Сарадња са образовним институцијама у циљу развоја и коришћења Википедије у академском окружењу кроз [обуке студената](https://rs.wikimedia.org/wiki/%D0%9F%D1%80%D0%BE%D1%98%D0%B5%D0%BA%D0%B0%D1%82:%D0%92%D0%B8%D0%BA%D0%B8_%D1%81%D1%82%D1%83%D0%B4%D0%B5%D0%BD%D1%82) и [семинаре за наставнике](https://rs.wikimedia.org/wiki/%D0%9F%D1%80%D0%BE%D1%98%D0%B5%D0%BA%D0%B0%D1%82:%D0%90%D0%BA%D1%80%D0%B5%D0%B4%D0%B8%D1%82%D0%BE%D0%B2%D0%B0%D0%BD%D0%B8_%D1%81%D0%B5%D0%BC%D0%B8%D0%BD%D0%B0%D1%80%D0%B8_%D0%B7%D0%B0_%D0%BD%D0%B0%D1%81%D1%82%D0%B0%D0%B2%D0%BD%D0%B8%D0%BA%D0%B5)
* [Такмичење у писању чланака на тему књижевности](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0:%D0%A2%D0%B0%D0%BA%D0%BC%D0%B8%D1%87%D0%B5%D1%9A%D0%B5_%D1%83_%D0%BF%D0%B8%D1%81%D0%B0%D1%9A%D1%83_%D1%87%D0%BB%D0%B0%D0%BD%D0%B0%D0%BA%D0%B0/%D0%9A%D1%9A%D0%B8%D0%B6%D0%B5%D0%B2%D0%BD%D0%BE%D1%81%D1%82) – Очекује се проглашење победника у наградном такмичењу у писању чланака на Википедији на српском језику на тему књижевности. У току месец дана написано је 66 чланака.
* [Фото-грантови](http://blog.wikimedia.rs/?p=2081) – Стални позив за подношење предлога пројеката слободних фотографија. Циљ конкурса је повећање фонда Викимедијине мултимедијалне оставе и обогаћивање других Вики пројеката слободног знања.